Dnevnik učenja- uključivanje u vrtić
Pročitajte poglavlje vezano za Tranziciju u vrtić. Izdvojte iz njega ključne pojmove i definišite ih. Napišite kako zamišljate da vrtić može da organizuje planiranje tranzicije prema ovom okviru modela.
Pogledajte priručnik Vrtić kao sigurna baza: adaptacija dece nakon treće godine. Kada vam, u planiranju tranzicije, može biti značajna „o afektivnoj vezanosti informisana“ (attachment informed) praksa predstavljena u priručniku Vrtić kao sigurna baza: adaptacija dece nakon treće godine? 
Pogledajte priručnik za program Posetite nas. Analizirajte ulogu kućnih poseta kao najintenzivnijeg oblika rada u planiranju tranzicije za vrtić- kada, kako i sa kojim ciljem biste ih koristili?
Analizirajte priručnik „Vodič za uključivanje dece sa smetnjama u razvoju u sistem PVO“. Predstavite model, a zatim analizirajte opisane načine i izazove za uvođenje modela u praksu.  Na koji način se gradi inkluzivno okruženje- kao oblik podrške koji se pruža najvećem broju dece iz ranjivih grupa?
Praktičan primer.
Analizirajte primer devojčice Nane.
Nana ima 4 godine. Ima dugačko ime- Nadežda, ali to nikad nije izgovorila i niko je tako ne zove. Nana od skora zna da izgovori svoje ime. Pre toga je govorila Naa. Mama je i tad bila ponosna- kad god nekog sretnu, čim je uspela da izgovori Naa, mama bi uvek govorila: „Kaži teti kako se zoveš, predstavi se“. Nana bi onda pružila ruku i rekla Naa i smejala se. Mama bi je stisnula nežno za drugu ruku i osmehnula se.
Nana ume da sedi, može da se kreće u sedećem položaju i od skora stoji sama i kreće se uz podršku (hodalicu).
Nana učestvuje u postavljanju stola. Mama je tanjire spustila skroz dole, tako da Nana sedne ispred, otvori vrata od kuhinjskog dela i dodaje tanjire. 
Nana sama pere ruke i zube. Tata je napravio specijalnu stolicu za nju, ima nisko sedište na koje se Nana popne (jako mali stepenik, neko joj pomogne), napred ima ogradicu, a pozadi podršku za leđa, tako da Nana sama stoji uz lavabo. Sa mamom i sestrom su crtali podsetnik šta se radi, pa Nana zna da pokaže svaki sledeći korak: pokvasiš ruke, uzmeš sapun, trljaš, ispereš, obrišeš. Tata je napravio da je Nani sve blizu i da može da dohvati. Nana je pomagala- dodavala mu je alat.
Nana ima veliku sestru, ona ima 10 godina. Nana i Sestra šetaju psa. Kuca je mala, zato Nana vozi svoja kolica, pa kad se kuca umori, oni ga stave u kolica i onda ga Nana gura. Nanina kolica su važna i zato što onda mogu da kupe voće i stave u korpu ispod. Kad se Nana umori, onda ona sedne i Sestra je gura. Kuca sedi Nani u krilu i liže je, što Nanu golica.
Nana ima i dva brata. Oni su blizanci i krenuli su u školu. Četvrtkom imaju malo časova, pa tata i Nana idu po njih u školu i idu svi zajedno na bazen. Nana voli da pliva i jača mišiće u vodi. Subotom na bazen idu ona i mama i sestra. Mama kaže: „To je naše vreme“. Tata i dečaci imaju isto svoje vreme- idu zajedno na pijacu i na kolače. Nana, mama i sestra posle bazena idu po pizu ili tako nešto. Mama kaže: „Subotom je lovački ručak.“
Nana ide ponedeljkom kod balerine. Tu je vodi baka. Nana voli balerinu. Sa njom uči da se drži za šipku i ima nežne pokrete. Kod balerine idu i druga deca. Balerina ih sve zajedno vodi nekad da gledaju pravi balet i velike balerine. Nana uživa. Posle idu iza scene. Nana poznaje prave balerine.
Nana ima doktoricu koja joj proverava mišiće. Nju zove Dada. Nana jako voli da ide kod Dade. Njih dve se igraju na stručnjači i valjaju. Dada nekad pregleda Nanu, a posle i Nana pregleda Dadu. Dada dugačko priča sa mamom i tatom i oni dobiju pismo od nje.
Nana ume sama da obuče suknjicu za balet. Ume i da kaže- tuta, tako zove tu suknju. Nana ima puno tutika, raznih boja. Kad se ujutro oblači, Nana bira šta će obući.Odelo je spušteno na niske police, tako da Nana iz sedećeg položaja može da doghvati šta želi. Mama joj pomaže sve drugo, a onda preko ona obuče tutu sama. Mama kaže: „Bravo, bravo“ i tapše, pa i Nana tapši.
Uveče nekad dođe baka da prespava kod njih. To je Nani posebno. Ona spava kod nje u sobi. Baka nosi sa sobom knjige za sanjanje- tako ih ona zove. To su velike knjige sa bajkama. Braća Blizanci se onda uveče uvuku kod njih u krevet i baka im dugačko čita. Nana pokazuje u knjizi i uči nove reči. Nanina baka zajedno sa mamom i tatom ide kod Logopeda. Logoped je uči kako da pomogne Nani da nauči nove reči. I baka je ponosna kad im uspe. Ujutro baka pita: „ko je lepo spavao i sanjao bajke“, a Nana zna da podigne ruku i kaže: „Evo ja“.
Kako biste sa Naninom porodicom planirali uključivanje u vrtić? (nastojte da uzmete u obzir elemente modela tranzicije, i, naravno, modela uključivanja dece sa smetnjama u razvoju gde je potrebno).
Razmišljajte o odnosima koje Nana ima sa ljudima koji učestvuju u njenom odrastanju. Ko su za Nanu kompetentni drugi- kroz koja istraživanja i učenja je oni vode? Kojim ulogama je Nana već ovladala? Kako? Koje rituale- prilike od značaja za ovladavanje ulogom Vrtićanina- je Nana prošla?
Šta bi bili koraci u Naninom uključivanju? Koga možete da uključite u Nanin tim sa detetom/oko deteta?
Koje ciljeve biste postavili sa porodicom vezano za uključivanje u vrtić? Koje korake biste definisali u dostizanju tih ciljeva?
Kako biste pripremali vrtić za Nanino uključivanje?

